Terwyl sommige sosialemediaplatforms floreer in die inperkingstyd wat bykans wêreldwyd geld, boer ander weer agteruit.
Ericsson, ’n Sweedse onderneming wat netwerkinfrastruktuur wêreldwyd installeer, se navorsing wys daar was ’n merkbare toename in dataverkeer van mobiele toestelle na sekere sosialemedianetwerke in die laaste paar weke.
Ericsson gee nie spesifieke datums vir die tydperke wat hy vergelyk nie, afgesien van “voor en tydens die Covid-19-pandemie”.
Die verkeer na Netflix het net in Europa en Asië afgeneem. Netflix het in Europa perke geplaas op die bandwydte wat sy diens in beslag neem, juis om te keer dat die internet daar oorweldig word deur almal wat gelyktydig sy inhoud stroom.
Hy het dit gedoen deur die beeldgehalte ietwat te verlaag sodat dit minder bandwydte benodig om te stroom.